Tillaga lögð fyrir formannafund 2013, til kynningar

Á mótum skulu allar boðsundssveitir skráðar tímalausar (00:00,00) í undanrásum eða þegar keppt er beint til úrslita. Röðun á brautir ræðst þá af handahófi, nema reglur viðkomandi móts segi til um annað. Árangur boðsundssveita ræður að öðru leyti röðun þeirra á brautir.

### 17. grein - Útnefning starfsmanna

SSÍ heldur námskeið fyrir dómara, gefur út og staðfestir reglur um réttindi þeirra. Dómaranefnd SSÍ fylgist með og heldur skrá yfir störf dómara, gerir tillögur um/velur dómara til starfa á mótum SSÍ og í alþjóðleg verkefni og sendir stjórn SSÍ til staðfestingar eftir því sem við á. Skrá um dómara / yfirdómara skal vera aðgengileg á heimasíðu SSÍ. Dómarar á sundmótum SSÍ skulu klæðast fatnaði sem auðkennir þá.

### 18. grein - Skýrslur

Framkvæmdaaðilar opins móts móta skulu senda SSÍ mótaskýrslu og útprentun úr tímatökutækjum. Einnig skulu úrslit mótsins berast til SSÍ á tölvutæku formi. Skýrsla um sundmót skal undirrituð af mótsstjóra og yfirdómara. Til þess að úrslit teljist gild þurfa framangreind gögn að hafa borist SSÍ innan sjö daga frá lokum móts. Framkvæmdaaðilar skulu birta staðfest úrslit innan sama tíma.

### 19. grein - Þátttökuréttur

Stjórn SSÍ er heimilt að innheimta þjónustugjöld af sundfélögum /deildum sem eiga aðild að íþróttabandalagi eða héraðssambandi innan ÍSÍ. Þjónustugjöld skulu ákveðin á Sundþingi og innheimtast í tvennu lagi m/v 1. maí og 1. desember ár hvert. Verði misbrestur á greiðslum skal stjórn SSÍ beita viðkomandi félag útilokun frá verkefnum SSÍ. Eindagi félaga/deilda til greiðslu þjónustugjalda er mest þrír mánuðir frá útgáfudegi greiðsluseðils, þar til stjórn SSÍ skal beita viðurlögum - hafi ekki verið samið um skuldalúkningu. Þátttakendur í opnum mótum skulu eiga félagsaðild í samræmi við reglur ÍSÍ. Í leikskrá skal skráð við nöfn keppenda nafn þess félags sem þeir eru í og keppa fyrir. Mótstjórn getur ekki neitað keppenda um þátttöku ef hann hefur verið tilkynntur löglega og hefur réttindi samkvæmt lögum og reglum ÍSÍ. Sé vafi á því hvort leyfa beri einstaklingi eða félagi/deild að keppa skal yfirdómari ákvarða. Sætti aðilar sig ekki við ákvörðun yfirdómara er heimilt að skjóta ágreiningi til úrskurðar yfirdómnefndar móts. Úrskurður yfirdómnefndar er endanlegur.

### 20. grein - Félagaskipti

Keppandi getur skipt um félag hvenær sem er á keppnistímabilinu. Um leið missir hann keppnisrétt með því félagi sem hann hefur verið skráður í fram að því. Keppnisrétt öðlast hann með sínu nýja félagi þó ekki fyrr en 30 dögum eftir að tilkynning um félagaskipti hefur borist SSÍ. Tilkynna þarf öll félagaskipti skriflega til skrifstofu SSÍ. Tilkynningar ásamt staðfestingu á skuldlausri stöðu við fyrra félag þurfa að berast skrifstofu SSÍ á þar til gerðu eyðublaði/formi. Hafi viðkomandi einstaklingur ekki keppt á skráðu sundmóti undanfarin tvö ár, gerist ekki þörf að tilkynna félagaskipti. Póststimpill ábyrgðarbréfs, kvittun stjórnarmanns eða starfsmanns gildir sem dagsetning tilkynningar um félagaskipti. Stjórn SSÍ skal á næsta fundi staðfesta félagaskipti og færa til bókar. Keppandi sem er í félagaskiptaferli, má keppa sem gestur á opnum mótum og SSÍ mótum í þeim tilgangi einum að ná lágmörkum í landsliðsverkefni.